ORDE do 27 de outubro de 2008 pola que se resolve o concurso público de dez bolsas de colaboración en diversos proxectos de museísmo pedagóxico, que se están a desenvolver no Museo Pedagóxico de Galicia (Mupega).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/11/2008

Por orde da Consellería de Educación e Ordenación Universitaria do 14 de xullo de 2008, DOG nº 139 do 18 de xullo, apróbanse as bases que rexerán o concurso público de dez bolsas de colaboración en diversos proxectos de museísmo pedagógico, que se están a desenvolver no Museo Pedagóxico de Galicia (Mupega), e se anuncia a súa convocatoria.
Os expedientes foron estudados pola comisión de valoración prevista na base sétima da convocatoria.
De acordo coas valoracións realizadas pola citada comisión, e á vista da proposta formulada polo secretario xeral desta consellería
RESOLVO:
Primeiro.-Conceder as axudas para cinco bolsas de colaboración en diversos proxectos de museísmo pedagóxico que se están a desenvolver no Museo Pedagóxico de Galicia (Mupega), ás persoas que se relacionan no anexo I, polo período que medie entre a data da súa incorporación e o 30 de setembro de 2009, que se poderán prorrogar anualmente ata un máximo total, incluídas as prórrogas, de tres anos, á vista do traballo realizado polo/a bolseiro/a, sempre que o proxecto ao que estea vinculado requira do seu labor e así o permitan as dispoñibilidades orzamentarias, e declarar desertas por falta de concorrencia nas modalidades e titulacións exixidas as outras cinco.
Segundo.-Establecer unha lista de suplentes para os efectos de posibles renuncias, constituída polas persoas que se relacionan no anexo II por orde decrecente de prioridade.
Terceiro.-Unha vez recibidas as notificacións de concesión das bolsas polos/as beneficiarios/as, estes/as dispoñen dun prazo de cinco días naturais para asinar un documento de aceptación da bolsa. Do mesmo xeito, e desde a notificación da concesión, disporán dun prazo de dez días naturais para a súa incorporación ao Mupega.
Se transcorridos os devanditos prazos non se produce a súa aceptación ou a súa incorporación, entenderase como renuncia á bolsa, salvo causa xustificada apreciada polo coordinador científico do Mupega.
Cuarto.-A inobservancia por parte dos beneficiarios de calquera das bases establecidas na orde da convocatoria do 14 de xullo de 2008 suporá a perda do dereito a percibir a subvención correspondente.
Quinto.-As subvencións faranse efectivas aos beneficiarios por mensualidades vencidas, logo de presentación dun informe do coordinador científico do Mupega.
Antes do último pagamento deberán presentar ademais declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo fin, das distintas administracións públicas competentes ou calquera dos seus organismos, entes ou sociedades.
Sexto.-Contra esta resolución poderán os interesados interpoñer potestativamente recurso de reposición ante o mesmo órgano no prazo dun mes contado a partir do día seguinte ao da publicación desta resolución no Diario Oficial de Galicia, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución no Diario Oficial de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de outubro de 2008.
Laura Sánchez Piñón
Conselleira de Educación e Ordenación
Universitaria
Ver referencia pdf "21300D009P038.PDF"